**ביטול הנדר בעת אמירתו – דף כג, א**

הגמרא משלימה את דברי המשנה (חיסורי מחסרא) ואומרת כי כוונת רבי אליעזר בן יעקב במשנה לומר שתי הלכות:

א. אדם שרצה שחברו יאכל אצלו והוא אינו מסכים וחזר הראשון ונדר שלא יהנה יותר מנכסיו- זה נקרא נדרי זרוזין

ב. הרוצה שלא יתקיימו נדריו כל השנה, יעמוד בראש השנה **ויאמר** כל נדר שאני עתיד לידור יהא בטל, ובלבד שיהא זכור בשעת הנדר

נחלקו אביי ורבא לגבי המשפט האחרון. אביי אומר כי הגירסה הנכונה היא "ובלבד **שלא** יהא זכור בשעת הנדר" . כלומר אם יזכור בשעת הנדר שביטל את נדריו בראש השנה ולמרות זאת הוא נודר הרי בעצם ביטל את הביטול , וחל הנדר. לעומת זאת רבא משאיר את הגירסה של סעיף ב' כפי שהיא , ומחלק בין שני מקרים : לא זוכר כלל שביטל בעת שנדר, ביטל דברים מסויימים אך בעת שנודר לא זוכר מה ביטל ומה לא.

במאמר זה נתעכב על המילה **"ויאמר"** המופיע בסעיף ב. אך תחילה נעיר שתי הערות:

**הרשב"א** כותב כי אין חיוב לעשות את התנאי דווקא בראש השנה, אלא שהמשנה נקטה ראש השנה כי הוא רוצה לבטל את נדריו לשנה שלמה וקל לזכור שהחל בראש השנה.

**הריטב"א** מציין כי הוא יכול לעשות את הביטול הזה בינו לבין עצמו , אך כדי שלא יחשדו בו בהמשך הזמן אם ידור ולא יקיים , עדיף למסור את מודעת הביטול בפני שניים או שלושה אנשים וכך יהיה פרסום לכך שהוא ביטל לכתחילה את כל נדרי השנה.

**האם אפשר לבטל נדר בלחש או צריך להגביה קול?**

**רבי אליעזר ממיץ** (מובא ברא"ש , סימן ג) לומד ממהלך הגמרא כי ביטול נדרים להבא, צריך להיות בקול ולא בלחש. ואם אדם ביטל את הנדר בלחש , דומה הדבר לדברים שבלב וממילא לא חל הביטול. הוכחתו היא משאלת הגמרא : "לא שמע ליה ולא אכיל בהדיה". אם אפשר לבטל את הנדר בשקט, מדוע שחברו לא יבוא לאכול אצלו הרי הוא לא יודע שהנודר ביטל את נדרו.

לעומת זאת **הר"ן** סובר שביטול הנדר בלחש הוא ביטול לכל דבר. ולקושיית רבי אליעזר ממיץ מדוע לא תירצה הגמרא שחברו שמע את הנדר אך לא את הביטול, ענה הר"ן כי אכן הגמרא יכלה לתרץ כך, אך העדיפה לסדר את המשנה בצורה של "חיסורי מחסרא"

**הטור** הביא להלכה את דעת רבי אליעזר ממיץ, אך **מרן בשולחן ערוך** (ריא ,ב) כתב שתי דעות . הראשונה ביטל את הנדר בשפתיו בלחש , הביטול חל. והשניה בשם "ויש אומרים" שאין ביטול נדרים אלא בקול. ידוע הכלל בדברי מרן כי "סתם ויש אומרים " הלכה כסתם[[1]](#footnote-1).

**הב"ח** כותב כי בדומה לקריאת שמע ותפילה , אם אדם משמיע לאוזנו אפילו שמדובר בלחישה נחשב הדבר כדיבור , לכן כתב כי יש לחלק בין שני סוגי לחישה. אם לחש את ביטול הנדר לפני אמירתו , שאפילו אוזניו לא שמעו את דבריו הרי זה כמחשבה ונדרו חל אך אם לחש והשמיע לאוזניו , אפילו אם אחרים הסובבים אותו לא שמעו הרי שהביטול חל והנדר בטל.

**הש"ך** אינו מסכים עם השוואת הב"ח (והט"ז שמצטט אותו). לדעתו, אדם שאומר נדר בקול , אם ברצונו לנטרל את הנדר לפני אמירתו , עליו **להוכיח בצורה נחרצת[[2]](#footnote-2)** כי אכן הוא מבקש לנטרל את הנדר שיאמר עוד רגע, ולשם זה לא מספיקה לחישה אלא אמירה ברורה בקול רם אחרת נשארים הדברים בגדר "דברים שבלב".

את דברי הש"ך מסביר בלשון זהב **ערוך השולחן** (ריא, ב)

וטעמא דמילתא דכיון דכאן הוי הטעם מפני ביטול הנדר שעקריה לנדריה מקודם ע"פ דיבורו צריך שיהא הדיבור ברור ומוברר בלא שום התרשלות ורפיון וכשאומר בלחש ואינו משמיע לאזנו או להי"א שלא בקול מראה בעצמו כאלו מסתפק בזה וא"כ נדרו קיים

**בשו"ת זרע אמת [[3]](#footnote-3)** (ח"א, סימן צ) לוקח את הרעיון ההלכתי הזה צעד קדימה וכותב כי כיוון שצריך עקירת הנדר בצורה ברורה על ידי המודעא שמוסר לפני כן, הרי שאת המודעה לא רק שצריך לומר בקול רם אלא גם בפני עשרה אנשים (כמו שאומרת הגמרא במסכת כתובות לגבי בועז שפרסום הוא בפני עשרה אנשים). ורק כך הפכה המודעה מדברים שבלב , להוכחה מוחלטת שאכן ברצונו לעקור את הנדר שידור בהמשך.

**בשו"ת מנחת יצחק** (ח"ט, סימן סא**)** הקשה מדוע צריך למסור מודעה על ביטול נדרים מכאן ולהבא בהתרת נדרים שעושים לפני ראש השנה או יום כיפורים הרי ממילא ב"כל נדרי" מבטלים את הנדרים שנדור בשנה הבאה ? והשיב כי אנו חוששים לדעה שאדם הרוצה לבטל נדריו מכאן ולהבא צריך לפחות להשמיע לאוזנו את הביטול, ומכיוון שכאשר אומרים כל נדרי פסקו הפוסקים (בית לחם יהודה, מטה אפרים) שלא יגביהו הקהל קולם כדי שלא לבלבל את החזן והציבור ואם כן אינו יכול אדם בכל נדרי להשמיע לאוזנו (וקל וחומר לדברי הש"ך בשם רבינו ירוחם שצריך לומר בקול רם) את הביטול מכאן ולהבא ולכן תקנו לומר זאת גם בפורום מצומצם של התרת הנדרים.

אלא שלפי דבריו, יוצא לנו חידוש חשוב. גם בהתרת נדרים בערב ראש השנה בדרך כלל עומדת קבוצה לפני בית הדין ומוסרת את ביטול הנדרים מכאן ולהבא . לפי מה שלמדנו כאן, לפי דעת רבי אליעזר ממיץ והטור שפסק כמוהו צריך שכל אחד מהאומרים יאמר את המודעה לפחות בקול המגיע לאוזנו (ב"ח) ואם רוצה לצאת ידי חובה כל הדעות אפילו בקול רם (ש"ך).

**בשו"ת אור לציון** (חלק ד, הערות פרק א דיני סליחות והתרת נדרים) כתב כי כל מודעה שאדם מוסר , לא רק בהלכות נדרים, עליו לפחות להשמיע לאוזנו . ולדוגמא הוא מביא את המודעה הכתובה בספר עוד יוסף חי למרן הבן איש חי:

"והריני מגלה דעתי ורצוני לפני הקדוש ברוך הוא בלב שלם ובנפש חפצה **לבטל ביטול גמור ושלם כדין וכהלכה**. כל מחשבה זרה פגומה ופסולה ואסורה. וכל מחשבה שיש בה כפרנות חס ושלום. וכל הרהור של יוהרא ושמץ גאווה ופניה שאינה טובה. וכל מין כעס וזעם והקפדה. אם יעלו בליבי ומוחי בכל עת ועת, והריני מתנה עליהם שיהיו כולם בטלים ומבוטלים ביטול גמור מכל צד ופינה. לא שרירין ולא קיימין. ולא יהיו חלין כלל ועיקר. ויהיה כוח ואומץ וחוזק תנאי זה ומודעה וגילוי דעת זה שאני מתנה ומודיע ומגלה דעתי לפני הקדוש ברוך הוא ככוח ואומץ וחוזק דין התנאים ומודעות וגילוי דעת אשר הורו חכמים זכרונם לברכה בהלכות קנינים ומקח וממכר. וכמו דין התנאים ומודעות וביטול שבועות ונדרים שהורו חכמים זכרונם לברכה בהלכות שבועות ונדרים. ויהיה כוח ביטול זה קיים ומועיל על פי דין התורה הקדושה כדין ביטול החמץ קודם חג הפסח. ויהיה תנאי זה ומודעה וגילוי דעת זה אשר אני מתנה ומודיע ומגלה דעתי שרירין וברירין וקיימין בבית דין של מעלה ובבית דין של מטה ובישיבות כל הצדיקים זקנים ונביאים ואנשי כנסת הגדולה ותנאין ואמוראין וכל חכמי ישראל"

אחרי בקשת המחילה , לעניות דעתי אין קשר בין מודעה בענייני הנדרים למודעה הזו המופיעה בספר עוד יוסף חי. בנדרים כמו שכתב הערוך השולחן היא להוציא מידי "דברים שבלב" ולכן צריך להשמיע לאוזנו או לומר בקול רם לדעת הש"ך. אך בתפילת רבינו הבן איש חי וכי אדם שיחשוב בלבב שלם על הדברים שכתובים במודעה הזו, לא תהיה לכך מעלה רוחנית? לכן נראה לי לומר כי אני להסיק מהלכות נדרים למודעות אחרות וכל מקרה לגופו על פי הקריטריונים שכתבנו עליהם במאמר זה.

1. ואם תשאל אם כן מדוע הביא מרן גם את דעת היש אומרים ? שמעתי ממו"ר הראשון לציון רבי יצחק יוסף, כי מרן רצה לחלוק כבוד גם לראשונים שלדעתו אין הלכה כמותם. [↑](#footnote-ref-1)
2. בלשונו הזהב "דברים שבלב דמוכחי" [↑](#footnote-ref-2)
3. רבי ישמעאל הכהן , מגדולי רבני איטליה בסוף המאה ה-18 . נפטר 1811 [↑](#footnote-ref-3)